b"\n_START_ARTICLE_\nArthur Cayley\n_START_SECTION_\nMladost\n_START_PARAGRAPH_\nCayley je kot otrok najprej osem let pre\xc5\xbeivel v Sankt Peterburgu, kjer je \xc5\xbeivel njegov o\xc4\x8de Henry Cayley, brat sira Georgea Cayleyja, kot trgovec skupaj z \xc5\xbeeno Mario Antonio Doughty. Leta 1829 sta se star\xc5\xa1a naselila v Blackheath pri Londonu. Arthur je za\xc4\x8del hoditi v zasebno \xc5\xa1olo. Kmalu je pokazal veliko zanimanje za ra\xc4\x8dunanje. S \xc5\xa1tirinajstimi leti je za\xc4\x8del \xc5\xa1tudirati na \xc5\xa0oli Kraljevega kolid\xc5\xbea (King's College School). Predstojnik \xc5\xa1ole je opazil Cayleyjevo nadarjenost za matematiko in je predlagal o\xc4\x8detu, naj raje izobrazi sina na Univerzi v Cambridgeu, namesto da bi mu pomagal pri njegovih poslih, kot je sprva na\xc4\x8drtoval._NEWLINE_S sedemnajstimi leti je Cayley za\xc4\x8del \xc5\xa1tudirati na Kolid\xc5\xbeu Trinity (Trinity College) Univerze v Cambridgeu. \xc4\x8ceprav je \xc5\xbee zelo zgodaj za\xc4\x8del z odvetni\xc5\xa1ko prakso, je zaslovel tudi v matematiki. Leta 1852 je postal \xc4\x8dlan Kraljeve dru\xc5\xbebe v Londonu. Leta 1863 je postal prvi profesor Sadleirove \xc4\x8diste matematike na Univerzi v Cambridgeu. Imel je vodilno vlogo pri vzpostavitvi sodobne angle\xc5\xa1ke matemati\xc4\x8dne \xc5\xa1ole. S svojimi raziskovanji je prispeval k razvoju vi\xc5\xa1je algebre.\n_START_SECTION_\nDose\xc5\xbeki\n_START_PARAGRAPH_\nLeta 1879 je pred \xc4\x8dlani Londonskega geografskega dru\xc5\xa1tva postavil znan problem \xc5\xa1tirih barv. Je utemeljitelj teorije invariant v algebrskih formah. S svojimi deli je omogo\xc4\x8dil enotno predstavitev neevklidskih geometrij s sredstvi projektivne geometrije. Njegova dela v 13. zvezkih je izdala Univerza v Cambridgeu._NEWLINE_Po njem se imenujejo Cayleyjeva \xc5\xa1tevila, Cayleyevi oktonioni, bilinearno mno\xc5\xbeenje vektorjev, da se dobi realno algebro brez deliteljev ni\xc4\x8da za n = 8, ki so posplo\xc5\xa1itev kompleksnih \xc5\xa1tevil. V skoraj 1000 \xc4\x8dlankih je razpravljal o determinantah, porajajo\xc4\x8di se teoriji grup in matri\xc4\x8dni algebri._NEWLINE_Ukvarjal se je tudi z dinamiko in fizikalno astronomijo. Njegovo ukvarjanje s 4-razse\xc5\xbeno geometrijo je pripomoglo k matemati\xc4\x8dnemu okvirju Einsteinovih teorij relativnosti.\n_START_SECTION_\nNagrade\n_START_PARAGRAPH_\nKraljeva dru\xc5\xbeba iz Londona mu je leta 1859 za njegove matemati\xc4\x8dne \xc4\x8dlanke, objavljene v Philosophical Transactions in razli\xc4\x8dnih angle\xc5\xa1kih in tujih revijah, podelila svojo kraljevo medaljo. Za svoje znanstvene dose\xc5\xbeke je Cayley leta 1882 prejel Copleyjevo medaljo Kraljeve dru\xc5\xbebe."